Document ID: /roh_data/filtered/fineweb-2-filterrobots_roh.jsonl.gz/37014

cordial engraziement
Culla finiziun digl onn da scola 2015/16 stuein nus deplorablamein prender cumiau da nossa fidada meinascola Manuela Schnoz-Flury. Duront 14 onns eis ella stada engaschada sco scolasta secundara alla Scola Sedrun; duront ils davos 3 onns e miez ha ella plinavon surpriu la plazza da meinascola. En tut quels onns ha ella mussau grond engaschi per la scola ed ha adina giu ina porta aviarta per tuts.
Cun quella caschun engraziein nus da cor a Ti Manuela per tut Tia lavur prestada en favur dallas scolaras e dils scolars, sco era dallas persunas d'instrucziun. Per Tiu futur giavischein nus a Ti buna sanadad, cletg e ventira en tut quei che Ti fas! Engraziel fetg!!
structuras dil di & temps da bloc 2016/17
Preziai geniturs
Sco menziunau ella brev dils 17 da zercladur als geniturs, haveis Vus cheu la pusseivladad da s'informar davart ils detagls en connex cullas structuras dil di ed il temps da bloc. Ulteriuramein anfleis Vus cheu sut era ils formulars d'annunzia per las structuras dil di, sco era pil temps da bloc.
Sche Vus duvreis ina survigilonza supplichein nus Vus da studegiar ils documents leutier e da schar purtar Vies affon alla persuna d'instrucziun da classa tochen gliendisdis, ils 27 da zercladur 2016 per che nus saveien cuntinuar cun la planisaziun.
Bien engraziament gia ordavon per la buna collaboraziun.
purschida museala per affons duront las vacanzas da stad
Il Museum Regiunal Surselva a Glion porscha era uonn duront las vacanzas da stad (14.7-11.8.) mintga gievgia avonmiezdi in program special per affons. Nus luvrein cun ils mauns a moda interessanta, plascheivla e sensitiva ed experimentein cun differentas materialias – experientschas che restan en memoria!
Cheu anfleis Vus in pign flyer surveseivel cun tut las sis purschidas.
finiziun digl onn da scola 2015/16
La finiziun digl onn da scola 2015/16 ha giu liug communablamein enteifer tuttas classas dalla Scola Sedrun. Per quell'occurrenza ei vegniu trenau da saltar, da cantar - gie schizun in'atgna canzun han ins componiu. Il punct culminont digl avonmiezdi ei la finfinala il concert da Pascal Gamboni e Curdin Brugger staus. Cheu sut anfleis Vus entginas fotografias davart quei eveniment communabel.
En quei senn giavischein nus a tuttas scolaras e tuts scolars, sco era a tuttas persunas d'instrucziun bialas ed emperneivlas vacanzas da stad!
Continue Reading
cuors da schonglar
La davosa gievgia digl onn da scola 2015/16 han las scolaras ed ils scolars dalla 5. classa astgau guder in cuors da schonglar. Quel han els gudignau entras l'acziun da vender baus da tschugalata dalla Crusch blaua. Il cuors ei vegnius menaus atras da Louis Dumont. Cun bia pazienzia e buns cussegls ha el menau la 5. classa atras quei di cun premura - ed ils affons han saver emprender da schonglar e dad ir entuorn cun different material. Cheu sut anfleis Vus entginas impressiuns da quei eveniment tut special.
Continue Reading
musical dalla 1. & 2. classa
Mesjamna sera, ils 22 da zercladur, han la 1. e 2. classa astgau presentar ad in vast publicum lur musical cul num "Pur Otmar va sper la mar". Il musical tracta dil pur cun num Otmar, il qual vul era far inaga vacanzas. Cunquei che negin vul denton mirar da ses animals duront quei temps, pren el ses animals dil bein puril cun el sper la mar. La finfinala gartegia buca tut tenor siu giavisch, mo els vegnan tuttina da guder lur vacanzas!
Continue Reading
exposiziun da scola
Suenter treis onns pausa ha la Scola Sedrun puspei organisau l'exposiziun da scola tradiziunala. L'occurrenza alla fin digl onn da scola 2015/16 ha anflau bun'accoglientscha da vart dils geniturs e parents - la Scola Sedrun ha astgau beneventar cun grond plascher ina massa glieud a quella sera. Era uonn ein las scolaras ed ils scolars cun lur persunas d'instrucziun puspei stai fetg creativs. Da quei han ils visitaders astgau seperschuader ellas differentas stanzas da scola. Entginas impressiuns dalla lavur prestada duront igl anfleis Vus cheu sut.
Continue Reading